### NN 8/2015 (23.1.2015.), Pravilnik o organizaciji i načinu rada Vojno zdravstvenog središta Ministarstva obrane i Oružanih snaga Republike Hrvatske

8 23.01.2015 Pravilnik o organizaciji i načinu rada Vojno zdravstvenog središta Ministarstva obrane i Oružanih snaga Republike Hrvatske

MINISTARSTVO OBRANE

187

Na temelju članka 44. stavka 8. Zakona o zdravstvenoj zaštiti (»Narodne novine«, broj 150/08, 71/10, 139/10, 22/11, 84/11, 12/12, 35/12 – Odluka Ustavnog suda Republike Hrvatske, 70/12, 82/13, 159/13 i 22/14 – Odluka Ustavnog suda Republike Hrvatske) uz suglasnost ministra zdravlja, donosim

PRAVILNIK

O ORGANIZACIJI I NAČINU RADA VOJNO ZDRAVSTVENOG SREDIŠTA MINISTARSTVA OBRANE I ORUŽANIH SNAGA REPUBLIKE HRVATSKE

OPĆE ODREDBE

Članak 1.

Ovim Pravilnikom uređuje se organizacija i način rada Vojno zdravstvenog središta Ministarstva obrane i Oružanih snaga Republike Hrvatske (u daljnjem tekstu: Vojno zdravstveno središte).

Članak 2.

(1) Vojno zdravstveno središte je vojna zdravstvena ustanova osnovana za potrebe pružanja zdravstvene zaštite djelatnicima Ministarstva obrane i pripadnicima Oružanih snaga Republike Hrvatske (u daljnjem tekstu: Oružane snage) na primarnoj razini zdravstvene zaštite.

(2) Vojno zdravstveno središte nalazi se u sastavu Ministarstva obrane i Oružanih snaga.

Članak 3.

Uvjeti u pogledu prostora, opreme i djelatnika za obavljanje zdravstvene djelatnosti u Vojno zdravstvenom središtu uređeni su posebnim propisom.

DJELATNOSTI VOJNO ZDRAVSTVENOG SREDIŠTA

Članak 4.

(1) Vojno zdravstveno središte nositelj je provedbe i razvoja vojnog zdravstva i ujedno je nastavna baza za obavljanje dijela pripravničkog staža i dijela specijalističkog staža vojnih zdravstvenih djelatnika.

(2) Vojno zdravstveno središte ustrojava i razvija:

– djelatnost opće medicine

– djelatnost dentalne zdravstvene zaštite

– specifičnu zdravstvenu zaštitu

– djelatnost higijensko-epidemiološke zdravstvene zaštite

– ljekarničku djelatnost.

Djelatnost opće medicine

Članak 5.

(1) Djelatnost opće medicine u Vojno zdravstvenom središtu ustrojava se i razvija za potrebe primarne zdravstvene zaštite djelatnika Ministarstva obrane i pripadnika Oružanih snaga, a ostvaruje se provedbom stacionarne i terenske zdravstvene potpore.

(2) Za obavljanje poslova iz stavka 1. ovoga članka u Vojno zdravstvenom središtu osnivaju se ordinacije opće medicine.

(3) U svrhu provedbe zdravstvene potpore iz stavka 1. ovog članka, u djelatnosti opće medicine Vojno zdravstveno središte organizira potrebne vrste i razine medicinskog transporta.

Djelatnost dentalne zdravstvene zaštite

Članak 6.

(1) Djelatnost dentalne zdravstvene zaštite u Vojno zdravstvenom središtu ustrojava se i razvija za potrebe primarne zdravstvene zaštite djelatnika Ministarstva obrane i pripadnika Oružanih snaga, a ostvaruje se provedbom stacionarne zdravstvene potpore.

(2) Za obavljanje poslova iz stavka 1. ovoga članka u Vojno zdravstvenom središtu osnivaju se ordinacije dentalne medicine.

Specifična zdravstvena zaštita

Članak 7.

(1) Specifična zdravstvena zaštita u Vojno zdravstvenom središtu ostvaruje se provedbom mjera specifične zdravstvene zaštite djelatnika Ministarstva obrane i pripadnika Oružanih snaga koje propisuje ministar nadležan za poslove obrane.

(2) Za obavljanje poslova iz stavka 1. ovoga članka u Vojno zdravstvenom središtu osnivaju se ordinacije medicine rada.

(3) Za provedbu mjera specifične zdravstvene zaštite iz stavka 1. ovoga članka u Vojno zdravstvenom središtu uz timove medicine rada sudjeluju i timovi doktora specijalista pojedinih grana medicine.

Djelatnost higijensko-epidemiološke zdravstvene zaštite

Članak 8.

(1) Djelatnost higijensko-epidemiološke zdravstvene zaštite u Vojno zdravstvenom središtu ostvaruje se planiranjem, praćenjem i nadzorom higijensko-epidemiološke situacije za potrebe Oružanih snaga.

(2) Za obavljanje poslova iz stavka 1. ovoga članka u Vojno zdravstvenom središtu mogu se osnivati epidemiološke ordinacije.

Ljekarnička djelatnost

Članak 9.

U sastavu Vojno zdravstvenog središta ljekarnička djelatnost ostvaruje se obavljanjem poslova smještaja i čuvanja lijekova i medicinskih proizvoda te izdavanja lijekova za potrebe ustrojstvenih cjelina Vojno zdravstvenog središta.

DJELOKRUG RADA VOJNO ZDRAVSTVENOG SREDIŠTA

Članak 10.

(1) Vojno zdravstveno središte nositelj je provedbe zdravstvene potpore u Oružanim snagama.

(2) U potpori zadaćama Oružanih snaga u mirnodopskim i ratnim uvjetima Vojno zdravstveno središte osigurava:

– zdravstvenu potporu snagama koje sudjeluju u prevenciji i odgovoru na prijetnje teritoriju Republike Hrvatske

– zdravstvenu potporu snagama u obrani neovisnosti i suvereniteta Republike Hrvatske u slučaju agresije

– zdravstvenu potporu postrojbama i zapovjedništvima Oružanih snaga u provedbi svakodnevnih poslova i zadaća

– razvoj sposobnosti pružanja zdravstvene potpore združenim operacijama

– razvoj i održavanje zdravstvenih sposobnosti za provođenje operacija potpore miru i drugih aktivnosti u inozemstvu

– potporu civilnim strukturama Republike Hrvatske u operacijama otklanjanja posljedica izvanrednih situacija uzrokovanih prirodnim i tehničkim katastrofama

– organizaciju i provedbu obveznih i preventivnih mjera dezinfekcije, dezinsekcije i deratizacije

– izradu obvezujućih stručnih publikacija za djelatnike Ministarstva obrane i pripadnike Oružanih snaga

– provedbu nastavnih aktivnosti, preddiplomsko i poslijediplomsko usavršavanje iz područja primarne i specifične zdravstvene zaštite.

Primarna zdravstvena zaštita

Članak 11.

(1) Primarna zdravstvena zaštita provodi se u ordinacijama opće i dentalne medicine Vojno zdravstvenog središta.

(2) U ordinacijama iz stavka 1. ovoga članka određuju se timovi opće medicine i dentalne medicine s nositeljima i članovima timova.

(3) Nositelji i članovi timova iz stavka 2. ovoga članka provode primarnu zdravstvenu zaštitu djelatnika Ministarstva obrane i pripadnika Oružanih snaga kroz oblike skupne prakse.

Higijensko-epidemiološka zdravstvena zaštita

Članak 12.

Higijensko-epidemiološku zdravstvenu zaštitu provode nadležne ustrojstvene cjeline Vojno zdravstvenog središta. Djelokrug njihovog rada obuhvaća:

– procjenu epidemiološke situacije u Republici Hrvatskoj i inozemstvu za potrebe Oružanih snaga

– predlaganje preventivnih mjera u svrhu zaštite pripadnika i postrojbi Oružanih snaga u Republici Hrvatskoj i inozemstvu

– provedbu preventivnih i protuepidemijskih mjera u cilju sprječavanja pojave zaraznih bolesti u Oružanim snagama

– higijensko-sanitarni nadzor u ustrojstvenim jedinicama Oružanih snaga

– zdravstvene preglede za izdavanje i produljenje valjanosti sanitarnih iskaznica

– prevenciju i liječenje zoonoza

– cijepljenje pripadnika Oružanih snaga

– mikrobiološki i toksikološki nadzor nad ispravnošću vode i namirnica u Oružanim snagama

– promociju zdravlja pripadnika Oružanih snaga i zdravstveno prosvjećivanje te izradu obvezujućih stručnih publikacija za djelatnike Ministarstva obrane i pripadnike Oružanih snaga

– provedbu mjera i postupaka dezinfekcije, dezinsekcije i deratizacije lokacija Oružanih snaga.

Specifična zdravstvena zaštita

Članak 13.

Specifičnu zdravstvenu zaštitu provode ustrojstvene cjeline Vojno zdravstvenog središta nadležne za medicinu rada, zrakoplovnu medicinu te pomorsku, podvodnu i hiperbaričnu medicinu. Djelokrug njihovog rada obuhvaća:

– provedbu zdravstvenih pregleda s ciljem utvrđivanja zdravstvene sposobnosti kandidata i pripadnika Oružanih snaga za vojnu službu

– praćenje zdravstvenog stanja djelatnika tijekom djelatne vojne službe

– procjenu uvjeta rada na radnim mjestima u Oružanim snagama s ciljem prevencije ozljeda na radu i profesionalnih bolesti

– zdravstvenu edukaciju iz područja zrakoplovne i pomorske medicine

– provedbu dijela specijalističkog staža iz medicine rada i sporta na području zrakoplovne, pomorske, podvodne i hiperbarične medicine

– obavljanje hiperbarične oksigenoterapije

– provedbu ostalih mjera, postupaka i aktivnosti iz specifične zdravstvene zaštite.

Članak 14.

Za potrebe Ministarstva obrane i Oružanih snaga ustrojstvene cjeline Vojno zdravstvenog središta nadležne za medicinu rada, zrakoplovnu medicinu te pomorsku, podvodnu i hiperbaričnu medicinu mogu obavljati sljedeće zdravstvene preglede:

– vozača i kandidata za vozača

– djelatnika raspoređenih na poslove s posebnim uvjetima rada

– djelatnika prije upućivanja na rad i izobrazbu u inozemstvo

– stalno ukrcanih osoba vojnih brodova, podmorničara, ronilaca i pomorskih diverzanata te instruktora ronjenja

– radi utvrđivanja zdravstvene sposobnosti za držanje i nošenje oružja.

Članak 15.

Ustrojstvena cjelina Vojno zdravstvenog središta za zrakoplovnu medicinu obavlja zdravstvene preglede zrakoplovnog osoblja u skladu s propisima Ministarstva obrane i ministarstva nadležnog za zdravlje te propisima Agencije ovlaštene za sigurnost zračnog prometa u Republici Hrvatskoj.

Članak 16.

Za potrebe Ministarstva obrane i Oružanih snaga ustrojstvene cjeline medicine rada Vojno zdravstvenog središta obavljaju zdravstvene preglede pirotehničara i kandidata za pirotehničare u skladu s propisom kojim se utvrđuju uvjeti za obavljanje zdravstvenih pregleda pirotehničara u zdravstvenim ustanovama.

STRUKTURA VOJNO ZDRAVSTVENOG SREDIŠTA

Članak 17.

Struktura i nazivlje ustrojstvenih cjelina Vojno zdravstvenog središta za koje su djelatnosti i djelokrug rada propisani ovim Pravilnikom utvrđuje se Knjigom ustroja Vojno zdravstvenog središta.

RADNO VRIJEME

Članak 18.

Raspored radnog vremena u Vojno zdravstvenom središtu određuje ministar obrane odlukom kojom se uređuje raspored radnog vremena u Oružanim snagama.

TAJNOST PODATAKA

Članak 19.

Djelatnici Vojno zdravstvenog središta obvezni su pridržavati se propisa kojima je uređeno postupanje s klasificiranim podacima obrane te propisa kojima je uređeno postupanje s podacima koji se smatraju profesionalnom tajnom.

ZAVRŠNE ODREDBE

Članak 20.

Na sva pitanja koja nisu uređena ovim Pravilnikom primjenjuju se opći propisi iz područja zdravstvene zaštite te propisi iz područja obrane.

Članak 21.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 023-03/14-04/21

Urbroj: 512-01-15-12

Zagreb, 19. siječnja 2015.

Ministar
Ante Kotromanović, v. r.